UDTALELSE FRA KOMMISSIONEN i henhold til artikel 294, stk. 7, litra c), i traktaten om Den Europæiske Unions funktionsmåde om Europa-Parlamentets ændringer til Rådets holdning til forslaget til EUROPA-PARLAMENTETS OG RÅDETS forordning om ændring af bilag I til Rådets forordning (EF) nr. 1528/2007 for så vidt angår udelukkelse af en række lande fra listen over regioner eller stater, der har afsluttet forhandlinger /* COM/2013/0277 final - 2011/0260 (COD) */





2011/0260 (COD) UDTALELSE FRA KOMMISSIONEN i henhold til artikel 294, stk. 7, litra c), i traktaten om Den Europæiske Unions funktionsmåde om Europa-Parlamentets ændringer til Rådets holdning til forslaget til EUROPA-PARLAMENTETS OG RÅDETS forordning om ændring af bilag I til Rådets forordning (EF) nr. 1528/2007 for så vidt angår udelukkelse af en række lande fra listen over regioner eller stater, der har afsluttet forhandlinger 1. Indledning I henhold til artikel 294, stk. 7, litra c), i traktaten om Den Europæiske Unions funktionsmåde skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets to ændringsforslag. 2. Sagsforløb Efter undertegnelsen af Cotonou-aftalen i 2000, der fastlægger principperne for og bestemmelserne om de økonomiske partnerskabsaftaler (ØPA'er) med landene og regionerne i Afrika, Vestindien og Stillehavet (AVS-landene) og forhandlingsprocessen på grundlag heraf, afsluttede en række lande forhandlingerne og paraferede foreløbige ØPA'er ved udgangen af 2007. For at undgå en afbrydelse i handelspræferencerne er der med Rådets forordning (EF) nr. 1528/2007 af 20. december 2007 ("markedsadgangsforordningen") fastsat betingelser for ensidig fremskyndet midlertidig anvendelse fra EU's side af handelspræferencer fra den 1. januar 2008 i afventning af ratificeringen af ØPA'erne. 19 AVS-lande har truffet de nødvendige foranstaltninger til ratificering af deres ØPA'er, mens 17 andre ikke har gjort det. I henhold til kriterierne i artikel 2, stk. 3, i markedsadgangsforordningen opfylder disse 17 lande ikke længere betingelserne i markedsadgangsforordningen, og handelspræferencerne bør derfor ikke længere opretholdes. 3. Formålet med Kommissionens forslag Kommissionens forslag har til formål at ændre listen over lande, der nyder godt af præferencerne (bilag I til forordningen) ved pr. 1. januar 2014 at fjerne de lande, som endnu ikke har truffet de nødvendige foranstaltninger til at ratificere en ØPA. Formålet med forslaget er at sikre retfærdig behandling i forhold til ØPA-partnere, der fuldt ud opfylder deres forpligtelser. 4. Kommissionens udtalelse om Europa-Parlamentets ændringsforslag – Udsættelse af ikrafttrædelsesdatoen Ved andenbehandlingen har Europa-Parlamentet foreslået at udsætte ikrafttrædelsen af ændringen af markedsadgangsforordningen med ti måneder, dvs. til den 1. oktober 2014. Kommissionen anser sit oprindelige forslag med ikrafttrædelse den 1. januar 2014 for at være at foretrække, da yderligere udsættelser øger de risici, der er forbundet med at udvide en midlertidig ordning, som ikke kan give et solidt retsgrundlag for AVS-landenes markedsadgang. Men for at sikre en fælles tilgang mellem institutionerne og et bredt flertal for vedtagelse af det ændrede forslag kan ændringen dog accepteres. – Ændring for at begrænse de delegerede beføjelser Europa-Parlamentets anden ændring vedrører den tidsmæssige begrænsning for delegeringen af beføjelser til Kommissionen. Kommissionen havde oprindelig ikke foreslået nogen tidsmæssig begrænsning, men Europa-Parlamentet har foreslået at begrænse tildelingen af beføjelser til fem år med stiltiende forlængelse. Selv om dette ikke er Kommissionens foretrukne løsning, giver det ikke anledning til nogen særlige problemer i den foreliggende sag og kan derfor accepteres. 5. Konklusion I henhold til artikel 293, stk. 2, i traktaten om Den Europæiske Unions funktionsmåde ændrer Kommissionen sit forslag som ovenfor angivet.